**Mato Marčinko** (umjetnička imena **Tomislav Heres**, **T. J. H. Mar**, **Mate Juranić**, **Tin Slavić**, **A. Marus**, **Matko Maronić**, **M. Mara**) (Hrastovica kraj Petrinje, 13. veljače 1925. - Zagreb, 31. siječnja 2010.) hrvatski je književnik, pjesnik, historičar i publicist. Marčinko rodio se u Hrastovici kraj Petrinje 1925. godine. Pučku školu pohađao je u Hrastovici. 1936. je upisao Nadbiskupsku klasičnu gimnaziju u Zagrebu gdje je završio pet razreda. Školovanje je nastavio u I. klasičnoj gimnaziji u Zagrebu, a ispit zrelosti položio na Državnoj klasičnoj gimnaziji u Hrvatskim Karlovcima 1944. godine. Na jesen iste godine upisuje Pravni fakultet Hrvatskoga sveučilišta u Zagrebu. U svibnju 1945. godine s narodom i hrvatskom vojskom povlači se u Austriju, da bi ga u Bleiburgu, zajedno s ostalim zarobljenicima engleska vojska predala Titovim partizanima. Nakon povratka s Križnoga puta najprije je bio zatočen u Hrastovici, a nakon toga u Petrinji. 1946. godine, zbog onemogućenog upisa na druge fakultete, upisao se na Bogoslovni fakultet Sveučilišta u Zagrebu. Nakon dopuštenja komunističkih vlasti 1947. godine upisao se na Pravni fakultet na kojem je diplomirao 1952. godine. Radio je kao knjigovođa i činovnik. 1952. godine ponovno je uhićen. Od 1954. radi kao pravnik u privredi. 1972. godine je zbog pjesme *Hrvatska molitva* osuđen na kaznu strogoga zatvora u trajanju od jedne godine, koju je odrobijao u KPD Stara Gradiška. Nakon umirovljenja bavi se samo pisanjem. U Matici hrvatskoj je obnašao izborne dužnosti člana Časnoga suda, Glavnoga odbora i dopredsjednika Matice hrvatske. Bio je osnivač i vršitelj dužnosti predsjednika Znanstvenog društva za proučavanje podrijetla Hrvata. Zastupa iransku teoriju o podrijetlu Hrvata. Također je bio članom Društva povjesničara umjetnosti Hrvatske, suradnik više listova, osobito časopisa *Marulić* Hrvatskog književnog društva Svetog Jeronima, glasila *Politički zatvorenik*, časopisa *Marija*, lista *Narod*, te mnogih drugih.

Objavljene knjige
-----------------

* *Povratak ptice* (Rim, 1975.), pjesme;
* *Mjesečev zavičaj* (Zagreb, 1979.), pjesme;
* *Ogledalo slave Hrvata* (Zagreb, 1980.; 2. izdanje: Pazin, 1990.), proznopjesnički recital;
* *Noćurci u krajoliku* (Zagreb, 1981.), pjesme;
* *S ovu stranu dobra i zla* (Zagreb, 1982.), novele;
* *Hrastovica* (Hrastovica, 1991.), monografija;
* *Drvo života i drvo smrti* (Zagreb, 1992.), proza;
* *Moliti nebo* (Zagreb, 1995.), izabrane pjesme;
* *Gvozdansko - hrvatska Masada* (Zagreb, 1999.);
* *Muka po Bleiburgu* (Zagreb, 1999.);
* *Indoiransko podrijetlo Hrvata* (Zagreb, 2000.);
* *Hrvatski litopis* (Zagreb, 2001.), pjesme i proza
* *Mučenička Hrvatska: ulomci iz hrvatske povijesti* (Zagreb, 2008.);
* *Noć pokošenih Hrvatoljuba*

Izvori
------

1. ↑  *Umro književnik Mato Marčinko*, *Slobodna Dalmacija* 1. veljače 2010.
2. 1 2 3 4  *Mučenička Hrvatska: ulomci iz hrvatske poviesti*, HKD Sv. Jeronima, Zagreb, 2008. Bilježka o piscu, str. 419.

Literatura
----------

* Mato Marčinko, *Hrvatski litopis*, Naklada Jurčić d.o.o. Zagreb, 2001.

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 84221440
* LCCN: n97049216
* ISNI: 0000 0001 0993 8546
* SUDOC: 078044170
* NKC: js20020812491

 |